Bejaarde op NW-kleinhoewe oorvalArgieffoto: Maroela Media ŉ 83-jarige man is die afgelope naweek in sy huis op ŉ kleinhoewe in die Swartruggens-omgewing in Noordwes vasgebind en selfs van ŉ stofsuier beroof. Sers. Kelebogile Moleko, provinsiale polisiewoordvoerder, het Maandag aan Maroela Media gesê die voorval het Saterdag omstreeks 22:00 plaasgevind. “Drie verdagtes het toegang tot die man se huis verkry en ŉ vuurwapen op hom gerig. Hulle het hom met toue vasgebind terwyl hulle verskeie items gebuit het,” het Moleko gesê. Die verdagtes het ŉ yskas, ŉ televisie, ŉ DVD-speler, ŉ CD-speler, ŉ klankstelsel, ŉ stofsuier en ŉ selfoon in die slagoffer se wit Colt-bakkie gelaai en daarmee op die vlug geslaan. Volgens Moleko het die man alleen op die kleinhoewe gebly en is hy nie ernstig beseer nie. Die Swartruggens-polisie ondersoek ŉ saak van huisroof. Niemand is nog in verband met die voorval in hegtenis geneem nie.